PREDKLADACIA SPRÁVA

            V dňoch 23. a 24. mája 2016 sa v tureckom Istanbule uskutoční vôbec prvý Svetový humanitárny samit. Je reakciou na krízu svetového humanitárneho systému, ktorý napriek zdvojnásobeniu finančných zdrojov v posledných  rokoch, nedokáže adekvátne reagovať na krízové situácie a pokrývať neustále rastúce potreby. Bezprostredným podnetom na jeho zvolanie je iniciatíva GT OSN Ban Ki-Muna, ktorý požiadavky na novú podobu svetového humanitárneho systému zhrnul vo svojej správe One Humanity: Shared Responsibility.
Základným cieľom samitu je generovať silnú globálnu podporu pre zmeny v poskytovaní humanitárnej pomoci a prístupe k ľuďom zasiahnutým vojnovými konfliktami a prírodnými katastrofami obnovením záväzkov k ľudskosti a k univerzálnym humanitárnym princípom, predstavením konkrétnych krokov a záväzkov, ktoré umožnia krajinám a spoločnostiam lepšie reagovať na krízy a na potrebu záchrany životov a zmiernenia utrpenia ľudí.
S ohľadom na zvolený formát podujatia, ktoré nebude medzivládnou konferenciou, pôjde o snahu dosiahnuť stanovený cieľ vzájomným prepojením vlád, humanitárnych organizácií, akademickej obce, ľudí postihnutých humanitárnou krízou a nových partnerov, vrátane súkromného sektora.
Konanie Svetového humanitárneho samitu je príležitosťou pre SR prehodnotiť svoj vlastný systém poskytovania humanitárnej pomoci vo svetle nových štandardov, ktoré by mali byť kreované na samite v Istanbule. Súčasťou prípravných prác k slovenskej účasti na samite preto bolo aj oslovenie viacerých vnútroštátnych partnerov (MV SR, MF SR, MO SR, mimovládny sektor, akademické prostredie) o stanovisko k profilu slovenskej účasti, či reakcii k tzv. základným záväzkom alebo vlastným úvahám o potrebe angažovania sa v humanitárnych aktivitách.
Vedúcim delegácie Slovenskej republiky na Svetovom humanitárnom samite bude prezident Slovenskej republiky Andrej Kiska. Ministerstvo zahraničných vecí a európskych záležitostí Slovenskej republiky navrhuje, aby zástupcom vedúceho delegácie Slovenskej republiky bol štátny tajomník ministerstva zahraničných vecí a európskych záležitostí Slovenskej republiky SR Lukáš Parízek. Ďalšie zloženie delegácie sa bude odvíjať od potreby efektívneho zabezpečenia úloh vyplývajúcich z programu Svetového humanitárneho samitu a koordinácie v rámci EÚ.
Prezident Slovenskej republiky Andrej Kiska vystúpi v rámci segmentu hláv štátov  23.5. 2016, štátny tajomník ministerstva zahraničných vecí a európskych záležitostí Slovenskej republiky Lukáš Parízek v rámci okrúhleho stola Political Leadership to Prevent and End Conflicts. Prezident SR vo svojom vystúpení predstaví rámcové pozície SR k akceptácii tzv. základných záväzkov, vystúpenie štátneho tajomníka MZVaEZ bude zamerané na predchádzanie konfliktom v kontexte ich možného prepuknutia do humanitárnej krízy.
[bookmark: _GoBack] 
            Popri všeobecnej rozprave sa počas samitu uskutočnia aj sprievodné podujatia, ktoré predstavia špecifické iniciatívy, ako sú Agenda pre ľudskosť vpred, Globálna aliancia pre mestské krízy (Global Alliance for Urban Crises) alebo Fond a platforma na vzdelávanie v núdzi/nebezpečenstve (Education in Emergencies Fund and Platform).
Svetový humanitárny samit poskytuje vzhľadom na účasť najvyšších štátnych predstaviteľov všetkých 193 členských štátov OSN jedinečnú príležitosť na bilaterálne stretnutia predstaviteľov delegácie SR s  partnermi z ostatných členských krajín s cieľom prediskutovať aktuálne zahraničnopolitické otázky, ako aj bilaterálne vzťahy. Účasť delegácie na Svetovom humanitárnom samite bude tiež príležitosťou na pokračovanie intenzívnej kampane SR na získanie podpory členských krajín OSN pre viacero kandidatúr SR do riadiacich orgánov OSN.
Predkladaný materiál obsahuje návrh smernice pre postup delegácie, ktorá stanovuje priority SR na Svetovom humanitárnom samite.
            Náklady na účasť delegácie budú hradené z prostriedkov vysielajúcich organizácií. Priame vplyvy na životné prostredie, sociálne vplyvy, vplyvy na podnikateľské prostredie a informatizáciu spoločnosti sa nepredpokladajú.
 
 
 


